محمد احمد سعید خان چھتاری

لیفٹینٹ کرنل **سعید الملک نواب سر محمد احمد سعید خان، نواب چھتاری** جی بی ای، کے سی ایس آئی، کے سی آئی ای کو عرفِ عام میں نواب چھتاری کہا جاتا ہے (پیدائش 12 دسمبر 1888ء - وفات 1982ء) صوبجات متحدہ کے گورنر، صوبجاتِ متحدہ کے وزیرِ اعلی، نظام حیدرآباد کی مجلس عاملہ کے صدر (وزیر اعظم حیدرآباد) کے علاوہ ہندوستان کے چیف سکاؤٹ تھے۔

## ابتدائی زندگی اور خاندان
نواب احمد سعید نواب محمد عبد العلی خان نواب چھتاری کے گھر برطانوی ہندوستان کے صوبجات متحدہ میں چھتاری میں 12 دسمبر 1888ء کو پیدا ہوئے۔ انھوں نے محمڈن اینگلو اورینٹل کالج علی گڑھ سے تعلیم حاصل کی۔ ان کی شادی اپنے چچا اور نواب طالب نگر عبد الصمد خان بہادر کی بیٹی سے ہوئی۔ ان کا ایک بیٹا پیدا ہوا جس کا نام فرحت سعید خان رکھا گیا جو ہندوستانی کلاسیکل موسیقی میں اپنی دلچسپی اور شغف کی بنا پر معروف تھے۔

## گول میز کانفرنس
نواب چھتاری نے 12 نومبر 1930 کو لندن میں سینٹ جیمز محل میں ہونے والی پہلی گول میز کانفرنس میں شرکت کی۔ مسلمان وفد کی صدارت آغا خان سوم اور محمد علی جناح، سر محمد شفیع، مولانا محمد علی، ڈاکٹر شفاعت علی، سر محمد ظفراللہ خان، نواب چھتاری کے ساتھ فضل الحق کر رہے تھے۔

## حکومتی کونسل
17 مئی 1923 سے 11 جنوری 1926 تک نواب چھتاری متحدہ صوبجات کی کابینہ میں وزارت کے عہدہ پر فائز رہے اور پھر 1931 میں وزیرِ زراعت بھی بنے۔ دوسرے بڑے مسلمان زمینداروں بشمول راجا سلیم پور کی مانند نواب چھتاری بھی متحدہ صوبجات میں برطانوی انتظامیہ کے قابلِ بھروسا ساتھی تھے۔ انھیں اپریل سے نومبر 1933 تک اس کا گورنر بھی مقرر کیا گیا۔ گورنمنٹ آف ہندوستان ایکٹ 1935ء کو گول میز کانفرنس کی روشنی میں بنایا گیا، یکم اپریل 1937ء کو لاگو کیا گیا اور نواب چھتاری کو قومی زراعتی پارٹیوں کے رہنما کے طور پر کابینہ تشکیل دینے کی دعوت دی گئی۔ 1937 کے دوران وہ کچھ عرصے کے لیے وزیرِ اعلیٰ بھی رہے۔ جلد ہی انھوں نے وزیرِ اعلیٰ کا عہدہ چھوڑ کر متحدہ صوبجات کی حکومت میں وزیرِ داخلہ کا عہدہ سنبھال لیا جہاں ان کی تنخواہ 2٫500 روپے مقرر کی گئی۔

نواب چھتاری ہندوستان کی قومی دفاعی کونسل کے جولائی سے اگست 1941 تک رکن رہے۔ انھوں نے اس عہدے سے مستعفی ہو کر حیدرآباد کی مجلس عاملہ کے صدر کا عہدہ سنبھال لیا جو اس ریاست کے وزیرِ اعظم کے مترادف تھا۔

## جناح کے ساتھ اختلاف
17 اکتوبر 1936ء بروز اتوار نواب چھتاری نے آل انڈیا مسلم لیگ کے تیسرے عام اجلاس مین شرکت کی جو لکھنؤ کے لال باغ کے پنڈال میں منعقد ہوا۔ اس اجلاس کی صدارت جناح نے کی تھی۔ اجلاس میں مولانا شوکت علی، مولانا حسرت موہانی، مولانا ظفر علی خان، ڈاکٹر سید حسین، راجا غضنفر علی خان، خان بہادر قلی خان، فضل حق، نواب جمشید علی خان وغیرہ بھی شریک تھے۔

## صدر المہام حیدرآباد
نواب چھتاری کو نظام حیدرآباد کی مجلس عاملہ کے صدر کا عہدہ (یعنی حیدرآباد کی وزارت عظمی) اگست 1941ء کو دیا گیا۔ انھوں نے ستمبر 1941 سے یکم نومبر 1947 تک اس عہدے پر کام کیا۔

6 ستمبر 1941 کو بہادر یار جنگ اور نظام حیدرآباد نے نواب چھتاری کو قابل منتظم کے طور پر سراہا۔ 1944ء میں نواب چھتاری کو نظام حیدرآباد نے **سعید الملک** کا خطاب عطا کیا۔ 25 نومبر 1945ء کو نواب چھتاری نے انسٹی ٹیوٹ آف انجینیرز (بھارت) کا سنگِ بنیاد رکھا۔

1946 میں نظام حیدرآباد نے گورنر جنرل ہند کو تجویز دی کہ نواب چھتاری کو وسطی صوبجات اور برار کا گورنر مقرر کیا جائے۔

### چھتاری وفد
11 جولائی 1947ء میں جب نظام نے ہندوستان کے آزادی کے بل کے التوا کو دیکھا تو انھیں پتہ چل گیا کہ ان کے اصرار کے باوجود ریاستوں کو ڈومینین کی حیثیت نہیں دی جا رہی ہے، انھوں نے دہلی وفد بھیجنے کا فیصلہ کیا جس کی سربراہی نواب چھتاری کو سونپی گئی۔ اس وفد کو وائسرائے لارڈ ماؤنٹ بیٹن، برما سے ملاقات کرنی تھی۔ 17 اگست 1947ء کو نواب چھتاری نے ماؤنٹ بیٹن کو تحریری طور پر یہ خواہش پیش کی کہ وہ حیدرآباد کے مستقبل کے بارے میں بات کرنا چاہتے ہیں۔

اگست 1947 میں سر والٹر مونکٹن جو نظام کے آئینی مشیر تھے اور نواب چھتاری نے رضاکاروں اور اتحاد المسلمین کے حملوں کے بعد استعفیٰ دیا مگر اسے قبول نہیں کیا گیا۔

27 اکتوبر 1947ء کو رضاکاروں اور اتحاد المسلمین نے وفد کے اراکین، مونکٹن، نواب اور سر سلطان احمد کی رہائش گاہوں کے باہر مظاہرے کا بندوبست کیا اور اس طرح ان اراکین کی دہلی روانگی کو ناممکن بنا دیا۔ بعد میں ہونے والی گفتگو سے کوئی نتیجہ نہ نکل پایا اور یکم نومبر کو نواب چھتاری نے اپنی حیثیت کا اندازہ کرتے ہوئے ایگزیکٹو کونسل کے صدر کے عہدے کو چھوڑ دیا۔ مونکٹن نے بھی استعفے پر اصرار کیا۔

21 دسمبر 1947 کو گاندھی نے نواب چھتاری، حسین شہید سہروردی، برج لعل نہرو، رمیشوری نہرو، شیخ عبد اللہ، بیگم عبد اللہ، ڈاکٹر سیف الدین کچلو، بکشی غلام محمد، کچھ کے شہزادے، مہاراجا بھاؤنگر، اننت رائی پٹانی اور دیگر افراد کے ساتھ گفت و شنید کی۔

23 ستمبر 1948 میں نظام نے ریڈیو کی تقریر میں کہا: پچھلے نومبر میں ملیشیا نما اداروں نے وزیرِ اعظم نواب چھتاری کی رہائش گاہ کا گھیراؤ کیا۔ نواب چھتاری -جن کی ذہانت پر مجھے پورا بھروسا ہے-، سر ولیم مونکٹن جو میرے آئینی مشیر ہیں اور دیگر وزرا کو اپنے عہدے سے دستبردار ہونے پر مجبور کیا گیا۔ اس گروہ کی سربراہی قاسم رضوی نے کی تھی جس کا اس ملک سے کوئی مفاد نہیں تھا اور نہ اس ملک کی کوئی خدمت کی تھی۔ انہی طریقوں کو اپنا کر ہی ہٹلر نے جرمنی میں عنانِ حکومت سنبھالی اور ملک میں دہشت پھیلا دی تھی۔ اس طرح ان لوگوں نے مجھے ناکام کر دیا۔

## عوامی زندگی
23 اکتوبر 1931 کو نواب چھتاری نے عشائیہ دیا جس میں علامہ اقبال نے بھی شرکت کی۔ 1935 میں انھوں نے لندن میں ہندوستانی آموں کی نمائش کی اور وہاں رٹول قسم کا آم پیش کیا جسے پہلا انعام ملا اور اسے دنیا کا بہترین آم مانا گیا۔ 15 جنوری 1939 میں ان کا ایک پیغام ایک پمفلٹ میں چھاپا گیا جو "یومِ خواندگی" پر ایجوکیشن ایکسپینشن ڈیپارٹمنٹ نے منایا تھا۔ 1945 میں مہاتما گاندھی نے نواب کو دو خط بھیجے، پہلا خط پنچ گنی اور دوسرا سیوسگرام سے بھیجا۔ نواب چھتاری جامعہ اردو، علی گڑھ کے پیٹرن بھی رہے۔ انھوں نے دسمبر 1965 تا 6 جنوری 1982 تک علی گڑھ مسلم یونیورسٹی کے چانسلر کے طور پر بھی فرائض سر انجام دیے۔ اس کے علاوہ 1955 تا 1982 آل انڈیا بوائے سکاؤٹس ایسوسی ایشن کے چیف سکاؤٹ بھی رہے۔

## القاب
* 1888–1919: نواب محمد احمد سعید خان، نواب چھتاری
* 1919–1921 نواب محمد احمد سعید خان، نواب چھتاری، ایم بی ای
* 1921–1922: نواب محمد احمد سعید خان، نواب چھتاری، کے سی آئی ای، ایم بی ای
* 1922–1927: سیکنڈ لیفٹننٹ نواب محمد احمد سعید خان، نواب چھتاری، کے سی آئی ای، ایم بی ای
* 1927–1928: لیفٹیننٹ نواب محمد احمد سعید خان، نواب چھتاری، سی آئی ای، ایم بی ای
* 1928–1931: لیفٹیننٹ نواب سر محمد احمد سعید خان، نواب چھتاری، کے سی آئی ای، ایم بی ای
* 1931–1933: کیپٹن نواب محمد احمد سعید خان، نواب چھتاری، کے سی آئی ای، ایم بی ای
* 1933–1936: کیپٹن نواب محمد احمد سعید خان، نواب چھتاری، کے سی ایس آئی، کے سی آئی ای، ایم بی ای
* 1936–1944: میجر نواب محمد احمد سعید خان، نواب چھتاری، کے سی ایس آئی، کے سی آئی ای، ایم بی ای
* 1944–1946: میجر سعید الملک نواب محمد احمد سعید خان، نواب چھتاری، کے سی ایس آئی، کے سی آئی ای، ایم بی ای
* 1946–1982: لیفٹینٹ کرنل سعید الملک نواب محمد احمد سعید خان، نواب چھتاری، جی بی ای، کے سی ایس آئی، کے سی آئی ای

## خط زمانی

## خودنوشت سوانح عمری
* یاد ایام (1949ء) نواب احمد سعید خان نواب چھتاری کی خودنوشت سوانح عمری ہے، جس میں انھوں نے انتہائی فنکارانہ انداز میں اپنی زندگی کی جھلکیاں اور تجربات پیش کیے ہیں۔

## حوالہ جات

## بیرونی روابط
* Karwaan-e-Aligarh : Nawab Chattari
* List of Governors of Uttar Pradesh
* Text of Memorandum submitted by 14 Muslim leaders of India to Dr Frank P. Graham, United Nations Representative 14 August 1951
* Text of Memorandum Submitted by Muslim leaders of India to Dr Frank P. Graham

زمرہ:1888ء کی پیدائشیں
زمرہ:1982ء کی وفیات
زمرہ:اترپردیش کے سیاستدان
زمرہ:اترپردیش کے گورنر
زمرہ:بھارتی مسلم شخصیات
زمرہ:جامعہ علی گڑھ
زمرہ:علی گڑھ کی شخصیات
زمرہ:غیر موجود جائے وفات
زمرہ:ہندوستان کی نوابی ریاستوں کے منتظمین
زمرہ:ہندوستانی بادشاہی
زمرہ:ہندوستانی نائٹ
زمرہ:جامعہ علی گڑھ کے فضلا
زمرہ:ویکی ڈیٹا سے مطابقت رکھنے والی مختصر تفصیل
زمرہ:بیسویں صدی کے ہندوستانی مسلمان
زمرہ:علی گڑھ مسلم یونیورسٹی کی شخصیات